**Становище**

от проф. д-р Кристиян Стоянов Хаджиев, НБУ, Департамент „Администрация и управление“, професионално направление 3.7 „Администрация и управление”,

научна специалност „Социално управление”

**Относно:** Представен дисертационен труд за придобиване на образователна и научна степен „доктор” по научна специалност „Администрация и управление (Бизнес администрация)”, професионално направление 3.7 Администрация и управление

**Автор на дисертационния труд:** **Божидар Георгиев Бабаджанов** - докторант на самостоятелна подготовка в докторска програма „Администрация и управление (Бизнес администрация)“ - МВБУ

**Тема на дисертационния труд:** „Разработване на функционални стратегии в организациите от публичния сектор (по примера на община Бургас)“

**Научен ръководител:** проф. д-р Цветан Илиев

Основание за представяне на становището: член на Научното жури, съгласно Заповед №224/05.11.2024 г. на Ректора на МВБУ проф. д-р Георги Апостолов

Становището е изготвено съобразно Закона за развитие на академичния състав на Република България, Правилника за прилагането на този закон и Наредбата за развитието на академичния състав на МВБУ.

1. **Обща характеристика на представения дисертационен труд**

Рецензираният дисертационен труд се състои от 227 стандартни страници и включва увод, три глави, заключение, библиографска справка и 2 приложения. Основният текст съдържа 18 фигури и 10 таблици. В подкрепа на изложението са включени 73 литературни източника и 67 закони и подзаконови актове.

Представеният дисертационен труд е посветен на изключително **актуална** тема, свързана с изследване на функционалните стратегии, разработвани от общинските администрации и по-конкретно – от общинска администрация Бургас, като специфични инструменти за реализиране на политиката им в различни функционални области. Анализиран е обхвата на функциите, осъществявани в общинската администрация, както и практиката по разработване на планови документи, в т.ч. на стратегии. Изследвани са процедурите и качеството на функционалните стратегии, разработени и приети от администрацията и общинския съвет. В този контекст съдържащите се в дисертационния труд постановки, идеи и предложения имат и практико-приложен характер.

Дисертационният труд е **балансиран,** разглежданите въпроси са изложени в тяхната логическа последователност и обвързаност, стилът на изложението е научен, техническото оформление е отлично.

Целта и задачите са обвързани и състоятелни и напълно съответстват на темата на дисертационния труд. Правилно е формулиран основния научен проблем, като са определени точно неговите граници. Ясно и конкретно са посочени изследователските задачи, обекта, предмета и основната теза на изследването. Разработена е методика, която е напълно достатъчна за постигане на целите на изследването. Уточнени са понятията и термините, които са използвани в дисертационния труд.

Използваната литература е максимално близка до темата на дисертационния труд и дава достатъчно пълна картина за състоянието на изследвания проблем. Литературните източници са подредени и номерирани съгласно изискванията на възприетите стандарти.

Докторантът анализира и систематизира значителен обем литературни източници по темата, които са цитирани коректно в текста. Направена е собствена критична интерпретация на изложените в тях тези.

Текстът е сполучливо онагледен с таблици фигури и диаграми, които съществено допринасят за неговото разбиране. Резултатите от научното изследване са изложени ясно, логично и разбираемо.

От казаното дотук стигам до заключението, че пределната яснота на докторанта по посочените по-горе въпроси, е една от предпоставките за високото качество на целия дисертационен труд.

**2. Оценка на получените научни и научно-приложни резултати**

В съответствие с формулираната цел и детайлно изведените задачи е изградена структурата на дисертационния труд.

*Уводът* на дисертационния труд съдържа всички необходими „реквизити": убедителна обосновка на проблема и неговата значимост; ясни и точни формулировки на целта и изследователските задачи; на обекта и предмета на изследването; аргументация на избора на изследователски подходи и методи. Идентифицирани са условностите, при които е провеждано самото изследване.

**В първа глава** докторантът изяснява понятийния апарат, фундаменталните теоретични концепции и релации, свързани със спецификите при планирането в организациите от публичния сектор, на базата на изследванията в научната литература по проблематиката. Фокусът се поставя върху функционалните стратегии, разработвани от общинските администрации, като специфични инструменти за реализиране на политиката им в различни функционални области. Изследвани са ключовите предпоставки, закономерности и процеси, свързани с разработването на стратегическите документи в организациите от публичния сектор, както и необходимите условия за реализирането на ефективни секторни политики. От ***първа глава*** става ясна степента на разработеност на изследователския проблем и се формира теоретичната основа, на базата на която докторантът извежда основната научно-изследователска теза. Изводите, до които достига докторантът са резонни, подкрепени със солидна аргументация. Изследването в първа глава е много задълбочено и представлява необходимата основа за разработване на методологията на емпиричното изследване.

**Във втора глава** докторантът анализира практиката на общинската администрация в Бургас по разработване на функционални стратегии. Изследвана е степента на съответствие на административната структурата с изискванията за ефективно и ефикасно осъществяване на вменените й от нормативната уредба функции. Систематизирани и разграничени са функциите в областите на правомощията на кмета и административните звена, които имат ангажименти по отношение осъществяването на ***интровертни*** и ***екстровертни*** функции. В резултат на извършения функционален анализ на общинската администрация на община Бургас са определени силните страни и проблемни области на администрацията. На базата на контент анализ са изследвани стратегически документи – стратегии, планове и програми на общинската администрация – Бургас,по области на политиката, като е направен критичен анализ и оценка на качеството по 27 конкретни критерия, класифицирани в 4 части: уводна, аналитична, стратегическа и заключителна.

Изводът, който се налага е, че в редица важни области липсват разработени стратегии и програми на общинската администрация - Бургас, което има негативни ефекти за обществото. Такива подценени области са управлението на човешките ресурси, комуникациите, социалната политика и др.

С непосредствена практическа стойност в дисертационното изследването е предложения авторски ***референтен модел*** за разработване и реализиране на функционални стратегии. В него са идентифицирани основните етапи (технологичен алгоритъм), както и конкретни препоръки към общинските администрации, които гарантират високо качество не само в процеса на разработване на функционалните стратегии, но и ефективност при реализирането на политиките в дадена област.

 **В трета глава** е представено проведеното емпиричното изследване и непосредствените резултати от анализа на практиката и компетентностите на служителите в общинска администрация, по отношение разработването на функционални стратегии. Аргументирана е методиката и инструментариума на проучването. На базата на предложения референтен модел са идентифицирани несъответствията в стратегическия планов процес при разработването на функционални стратегии от общинската администрация Бургас. Формулирани са конкретни изводи и препоръки на база анализа на резултатите от проведеното анкетно проучване. Изследването по категоричен начин доказва ***основната дисертационна теза***, че ролята и мястото на функционални стратегии като документи регламентиращи политиката на местните власти в различни области е недостатъчно осъзната, а практиката - недоразвита до необходимата степен на съответствие на обществения интерес и научните постижения. В същото време, тези пропуски могат да бъдат компенсирани с възприемането на ефективни модели и добри практики, предлагани от учени и други общини.

***Изводът, който се налага е, че и в трите съдържателни глави, докторантът показва умения за ясно открояване и аргументирана научна защита на своите виждания по отношение*** ролята и мястото на функционални стратегии в организациите от публичния сектор.

В ***заключението*** на дисертационния труд докторантът систематизира и обобщава постигнатите основни резултати и изводи, които характеризират теоретичната и практическата значимост на направеното комплексно изследване в теоретичен, методологичен и приложен аспект. ***Резултат на дисертационното изследване:*** потвърждаване на формулираната **основна** изследователска **теза.**

**3. Описание на научните и научно-приложни приноси**

Дисертационният труд представлява ***сериозно научно изследване*** на актуален и значим проблем. Основните приносни моменти могат да се разгледат и оценят в две групи – научни приноси и практико-приложни приноси в контекста на анализа и синтеза на съществуващото научно познание в областта, относно критерия **Обогатяване на съществуващите научни знания**. Приемам напълно формулираните от докторанта приноси. Списъкът на приносите е съставен правилно и отразява обективно постигнатите от докторанта научни резултати. Приносните моменти в дисертацията показват, че докторантът притежава задълбочени познания в изследваната научна област и е способен да провежда самостоятелно научно изследване и да интерпретира логично резултатите от него.

**4. Въздействие на дисертационния труд върху външната среда**

По темата на дисертацията са направени ***десет публикации*** (1 студия, 2 статии и 7 научни доклада) в специализирани български научни издания, което свидетелства, че редица от идеите и изводите формулирани в изследването са достъпни до професионална аудитория. Всички те отразяват конкретни аспекти на изследователската работа на докторанта и осигуряват необходимата публичност. Публикациите напълно удовлетворяват националните минимални изисквания.

**5. Оценка на автореферата**

Представеният автореферат отразява коректно съдържанието на дисертационния труд. В него в синтезиран вид са изложени основни моменти от дисертацията: обща характеристика; съдържание и постройка на работата; научни приноси; публикации по въпросите на дисертационния труд.

Депозираният автореферат на дисертационния труд е в обем 54 страници. Той е съставен съобразно изискванията, като отразява в синтезиран вид съдържанието на трите глави в дисертационния труд, тезата, обекта и методологията на научното изследване, както и постигнатите теоретико-методологични и емпирични резултати.

**6. Критични бележки, препоръки и въпроси**

Нямам критични бележки, препоръки и въпроси по изложението на идеите и постановките в дисертационния труд.

Към докторанта имам следната препоръка: да публикува своето изследване в монографичен труд, за да бъде достъпно до по-широк кръг от читатели.

**7. Заключение**

Представеният дисертационен труд показва, че авторът притежава задълбочени знания в изследваната от него проблематика. Темата на дисертационния труд е актуална и значима в научен и практико-приложен аспект. Дисертацията е напълно завършено научно и практико-приложно изследване, което отговаря на изискванията на Закона за развитие на академичния състав, Правилника за неговото приложение, както и на вътрешната нормативна база на МВБУ за присъждане на образователна и научна степен „доктор“. В своето изследване докторантът показва, че притежава възможности за ***провеждане на самостоятелно научно изследване и получаване на конкретни научни и научно-приложни резултати и приноси***.

Всичко това ми дава основание да дам **положителна оценка** **на дисертационния труд** и да предложа на уважаемите членове на научното жури да вземат решение **за присъждане на образователната и научна** **степен „доктор“** **на Божидар Георгиев Бабаджанов** по научна специалност „Администрация и управление (Бизнес администрация)” в професионално направление 3.7 „Администрация и управление”.

София,

22 ноември, 2024 г. Подпис:

/проф. д-р Кристиян Хаджиев/